**29.06.2022.(1)**

**E-pasta nosaukums**

Par dzemdes kakla vēža skrīninga izmeklējumiem no 01.07.2022

**E-pasta teksts**

Nacionālais veselības dienests (turpmāk tekstā – Dienests) informē, ka atbilstoši  Latvijas Ginekologu un dzemdību speciālistu asociācijas rekomendācijām un Eiropas dzemdes kakla vēža skrīninga kvalitātes standartiem no 01.07.2022 tiks ieviestas izmaiņas dzemdes kakla vēža skrīninga izmeklējumos.

Ieviestās izmaiņas paredz, ka sievietēm no 30 līdz 70 gadu vecumam dzemdes kakla vēža profilaktiskā pārbaude tiks veikta ar cilvēka papilomas vīrusa (CPV) izmeklējumu. Savukārt, sievietēm vecumā no 25-29 gadiem izmeklējums tiks veikts kā līdz šim, ar šķidruma citoloģijas metodi.

Sadarbībā ar Latvijas Ginekologu un dzemdību speciālistu asociāciju un Latvijas laboratorijas speciālistu biedrību tika izstrādāti pakalpojumu sniedzēju vērtēšanas kritēriji un turpmāk laboratoriskos skrīninga šķidruma citoloģijas izmeklējumus, cilvēka papilomas vīrusa izmeklējumus un secīgus pēcskrīninga izmeklējumus nodrošinās sekojošas ārstniecības iestādes: SIA "Centrālā laboratorija", SIA "E.Gulbja laboratorija", SIA “Rīgas Austrumu klīniskā universitātes slimnīca”.

Lai pieteiktu paraugu paņemšanas konteinerus (barotnes) un birstītes, Dienests aicina sazināties ar zemāk tabulā norādītajām ārstniecības iestādēm.

|  |  |
| --- | --- |
|  |  |
| **Ārstniecības iestādes nosaukums** | **Kontaktinformācija** |
| SIA "Centrālā laboratorija" | [noliktava@laboratorija.lv](mailto:noliktava@laboratorija.lv); 27078955,  <https://www.laboratorija.lv/arstiem/citologija.html> |
| SIA "E.Gulbja laboratorija" | [pasutijums@egl.lv;](mailto:pasutijums@egl.lv;2) 67545052 |

Informējam, ka atbilstoši pakalpojumu sniedzēju atlasē izvirzītajām prasībām,  ārstniecības iestādes, kas nodrošina onkoloģisko dzemdes kakla vēža ārstēšanu  (attiecīgi SIA “Rīgas Austrumu klīniskā universitātes slimnīca”), neveic izmeklējumu konteineru (barotņu) un parauga ņemšanas birstīšu piegādi uz citām ārstniecības iestādēm un paraugu nogādāšanu laboratorijā.

Dienests informē, ka līdz ar ieviestajām izmaiņām ir noteikts 3 gadu pārejas periods, kad sievietēm vecumā no 30-67 gadiem dzemdes kakla vēža skrīninga uzaicinājuma vēstules tiks izsūtītas kā līdz šim, reizi trijos gados, attiecīgi pēc pārejas perioda uzaicinājums profilaktiskajai pārbaudei tiks izsūtīts reizi piecos gados.

Vēršam uzmanību, ka nepieciešamības gadījumā no paņemtā cilvēka papilomas vīrusa izmeklējuma parauga tiks veikts arī šķidruma citoloģijas izmeklējums un otrādi.

Atgādinām, ka, veicot šķidruma citoloģijas vai cilvēka papilomas vīrusa izmeklējuma parauga paņemšanu, ambulatorajā talonā ir norādāma manipulācija 01095 - *“Dzemdes kakla materiāla paņemšana šķidruma citoloģijas PAP testam vai HPV noteikšanai”*.

Saistošie materiāli par šķidruma citoloģijas un cilvēka papilomas vīrusa izmeklējumiem ir pieejami Dienesta tīmekļa vietnē  [www.vmnvd.gov.lv](http://www.vmnvd.gov.lv), sadaļā “Profesionāļiem”.